钦定古今图书集成/明伦汇编/闺媛典/第014卷 > 《追和杨眉庵次韵李义山无题诗五首》
## 钦定古今图书集成/明伦汇编/闺媛典/第014卷 > 《追和杨眉庵次韵李义山无题诗五首》

前人

兰桨双欹倚桂舟，隔花临水思《夷犹》。香囊玉珮劳相
赠，绣幄银屏惜共留。愁绕凤台秦树暝，梦回巫峡楚
云秋。多才若被春情恼，镜里潘郎雪满头。

行雨行云少定踪，梦回时节怕闻钟。《竹枝》寄恨心偏
懒，《桃叶题》情意转浓。香冷绣鞍间騕袅，灯残金障掩
芙蓉。红楼绿水无多远，如隔江山几万重。

“纤纤斜日弄微风，肠断仙山碧海东。鸾镜有尘空自
掩，雁书无路若为通。”愁横柳叶眉颦翠，泪湿桃花脸
晕红。尽道芳年易憔悴，莫教青鬓作秋蓬。

油壁香车几度来，赤阑桥畔起春雷。梦随暮雨阳台
去，愁踏春波洛浦回。青鸟衔书通密意，彩鸾留咏惜
奇才。苦心一寸如红烛，总遣烧残未作灰。

琐窗朱户别离难，兰蕙柔姿惜易残。曲断瑶筝银甲
冷，书留锦字墨花干。罗衾积梦惊春晓，宝鸭销香觉
夜寒。槛外碧桃花自好，一年芳景共谁看。